Pielikums

Ministru kabineta

 2017. gada   \_\_\_\_\_\_\_ rīkojumam Nr.  \_\_\_\_

**Fizisko personu datu pakalpojumu modernizācija**

 Pilsonības un migrācijas lietu pārvaldes (turpmāk - PMLP) Eiropas Reģionālā attīstības fonda projekts “Fizisko personu datu pakalpojumu modernizācija” (turpmāk - Projekts) paredz ieviest publisko pakalpojumu daudzkanālu piegādes tehnoloģisko nodrošinājumu vienlaikus ar centralizēto platformu un infrastruktūras attīstību valsts pārvaldē. Projekta mērķi noteikti tā, lai tie veicinātu programmas “PMLP un Latvijas Republikas Uzņēmumu reģistra vesto reģistru un Valsts ieņēmumu dienesta sistēmu un pakalpojumu modernizācija uz atjaunināto platformu un infrastruktūras bāzes” mērķu sasniegšanu, kā arī Vides aizsardzības un reģionālās attīstības ministrijas (turpmāk - VARAM) izvirzīto mērķu īstenošanu attiecībā uz publisko pakalpojumu sistēmas pilnveidi, kas izriet no Publisko pakalpojumu sistēmas pilnveides mērķa: „Publisko pakalpojumu sistēmas pilnveides mērķis ir nodrošināt iedzīvotāju vajadzībām atbilstošu pakalpojumu izveidi un sniegšanu, lai samazinātu administratīvo slogu, uzlabotu pakalpojumu pieejamību, veicinātu valsts pārvaldes efektivitāti un caurskatāmību, ieviešot sistemātisku pieeju vienotas un koordinētas publisko pakalpojumu attīstības politikas un regulējuma izstrādē, nodrošinot pilnveides procesu koordināciju un vadību, tai skaitā veicinot institucionālo sadarbību un nodrošinot informācijas un komunikācijas tehnoloģiju iespēju visaptverošu un koordinētu pielietošanu valsts pārvaldes procesu pilnveidē un pakalpojumu sniegšanā.”

**Projektam ir izvirzīti šādi mērķi:**

1. nodrošināt vienotu un centralizētu ārzemnieku reģistrēšanu un uzskaiti publiskajā pārvaldē;
2. atvērt Latvijas elektronisko vidi ārzemniekiem, nodrošinot iespēju ārzemniekiem izmantot publiskās pārvaldes e-pakalpojumus;
3. atvieglot personai piešķirto statusu pārvaldību un apliecināšanu;
4. nodrošināt atbalstu vienotai fizisko personu e-adreses datu uzturēšanai.

**Darbības Projekta mērķu sasniegšanai**

* Fizisko personu reģistra informācijas sistēmas (turpmāk – FPRIS) izveide, pārņemot tajā datus no Iedzīvotāju Reģistra (IeR) un Civilstāvokļa aktu reģistra (CARIS);
* jaunu e-pakalpojumu ieviešana, piemēram, personas datu piekļuves tiesību konfigurēšana, t.i., persona pati norāda, kuri uzņēmumi drīkst izmantot personas datus;
* E-apliecinājuma izveide personas statusa un citu tiesību elektroniskas apliecināšanas nodrošināšanai;
* FPRIS testa vides attīstība, atvieglojot starpsistēmu saskarņu izstrādi klienta pusē;
* atvērto datu iniciatīvas veicināšana, nodrošinot tādas informācijas publiskošanu no FPRIS, kas atbilst tiesību aktiem par personas datu aizsardzību un Informācijas atklātības likuma prasībām;
* oficiālās elektroniskās adreses statusa uzturēšana FPRIS fiziskām personām.

**Projekta rezultāta rādītāji:**

|  |  |  |  |  |  |
| --- | --- | --- | --- | --- | --- |
|  | Rezultāta rādītājs | Mērvienība | Sākotnējā vērtība | Sasniedzamā vērtība 2 gadus pēc Projekta beigām | Sasniedzamā vērtība 3 gadus pēc Projekta beigām |
|  | FPRIS reģistrēto ārzemnieku skaits | Skaits | 0 | 16 000 | 32 000 |
|  | Ārzemnieku īpatsvars, kam piešķirta virtuālā identitāte (% no FPRIS reģistrēto ārzemnieku skaita) | % | - | 5% | 10% |
|  | FPRIS iekļauto statusu veidu skaits | Skaits | 0 | 7 | 7 |
|  | Komersantu īpatsvars, kas izmanto pakalpojumu (% no tiem, kam ir piekļuve uz līguma pamata) | % | - | 90% | 100% |
|  | Reģistrēto elektronisko adrešu skaits | Skaits | 0 | 5 000 | 10 000 |

**Projekta iznākuma rādītāji:**

|  |  |  |  |  |
| --- | --- | --- | --- | --- |
|  | Iznākuma rādītājs | Mērvienība | Starpvērtība (2 gadi pēc Projekta sākuma) | Sasniedzamā vērtība Projekta beigās |
| 1. | Pilnveidoti vai no jauna izstrādāti publiskās pārvaldes procesi | Skaits | 0 | 15 |
| 2. | Izstrādātas IS platformas | Skaits | 0 | 1 |
| 3. | Publicētas atvērto, atkalizmantojamo, koplietošanas datu kopas | Skaits | 0 | 13 |

**Projekta finansējuma kopējais apjoms:** 5 000 000 *euro*

**Projekta īstenošanas laiks (mēnešos):** 36 mēneši

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos**

Realizējot Projektu, tiks izveidots efektīvs, mūsdienīgs, uz modernām tehnoloģijām balstīts risinājums, kas pastarpināti ietekmēs arī šādas sfēras:

* samazinās administratīvo slogu iedzīvotājiem;
* veicinās valsts pārvaldes efektivitāti;
* uzlabos pakalpojumu pieejamību.

Vienkāršojot valsts pakalpojumu pieprasīšanu un saņemšanu Latvijā dzīvojošiem ārzemniekiem, padarot ērtāku un atvieglotāku personas tiesiskā statusa apliecināšanu, izveidojot drošu vidi valsts iestādes komunikācijai un dokumentu apritei ar privātpersonām un novēršot nepieciešamību fiziskai personai atkārtoti iesniegt datus dažādās institūcijās, šie rezultāti veicinās administratīvā sloga samazināšanu iedzīvotājiem.

Uzlabojot valsts pārvaldes iestāžu savstarpējo sadarbību un informācijas apmaiņu, t.sk., laika ietaupījumu savstarpējai informācijas apmaiņai; kā arī, ietaupot administratīvās izmaksas, optimizējot dažādu resursu izmantošanu (centralizētu IT risinājumu izmantošana, procesu centralizēšana), tādējādi nodrošinot attiecīgo valsts pārvaldes mērķu sasniegšanu ar lietderīgāku resursu izlietojumu un produktivitātes paaugstināšanos ilgtermiņā, šie rezultāti veicinās Valsts pārvaldes efektivitāti.

Augsta līmeņa PMLP pakalpojumu pieejamības nodrošināšana, attīstības tendencēm atbilstošā elektroniskā vidē un jaunu e-pakalpojumu ieviešana, uzlabos PMLP pakalpojumu pieejamību iedzīvotājiem.

Lai veiksmīgi sasniegtu Projekta mērķus un šos rezultātus, ir jāveic izmaiņas un papildinājumi PMLP informācijas un komunikācijas tehnoloģiju (turpmāk - IKT) arhitektūrā un jānodrošina papildu datu apmaiņas saskarnes sadarbībai ar iestāžu informācijas sistēmām (turpmāk – IS).

Projekta ietvaros tiks īstenoti pasākumi, kas dos turpmāk apskatāmo ieguldījumu specifiskā atbalsta mērķa 2.2.1. “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” iznākuma rādītājos:

* + līdz 2019. gada 31. decembrim tiks pilnveidoti vai no jauna izstrādāti 15 darbības procesi;
	+ tiks izstrādāta viena atvērta informācijas sistēmu platforma;
	+ tiks sniegts ieguldījums Latvijas reitinga Eiropas Komisijas Komunikācijas tīklu, satura un tehnoloģiju ģenerāldirektorāta atbalstītās iniciatīvas ePSIplatform ietvaros veidotajā atkalizmantošanas indeksā PSI Scoreboard – tiks publicētas 13 atvērto, atkalizmantojamo, koplietošanas datu kopas.

PMLP Projekta īstenošana ir saistīta ar citiem VARAM Eiropas Reģionālā attīstības fonda (turpmāk - ERAF) līdzfinansētiem projektiem, kur PMLP jau šobrīd projekta īstenošanā piedalās kā sadarbības partneris, un tie ir:

1. VARAM projekts “Publiskās pārvaldes informācijas un komunikācijas tehnoloģiju arhitektūras pārvaldības sistēma (PIKTAPS)”;
2. Valsts reģionālās attīstības aģentūras (turpmāk - VRAA) projekts “Pakalpojumu sniegšanas un pārvaldības platforma”;
3. VRAA projekts “Vienotā datu telpa”;
4. Kultūras informācijas sistēmu centra ERAF projekts “Mašīntulkošana”.

**Indikatīvi sociālekonomisko ieguvumu aprēķini**

Projekta realizācija kopumā sekmē:

* Informācijas sabiedrības attīstības pamatnostādņu 2015.-2020. gadam sasniegšanu;
* Publiskās pārvaldes efektivitāti;
* Publiskās pārvaldes informācijas pieejamību.

Atbilstoši Projekta plānotajām izmaksām sistēmas izstrādes izmaksas ir 5 000 000 *euro*, papildus 449 953 *euro* ir izmaksas uzturēšanai katru gadu pēc Projekta beigām. Kopā 10 gadu laikā izstrādes un uzturēšanas izmaksas ir 9 499 530 *euro*. Projekta īstenošanai būs šādi sociālekonomiskie indikatīvie ieguvumi:

1. Administratīvā sloga samazinājums ārzemniekiem, kuriem tiek nodrošināta iespēja pilnvērtīgi izmantot valsts e-pakalpojumus.

Izstrādājot FPRIS, tiks ietaupīts ārzemnieku patērētais laiks informācijas iesnieguma sagatavošanai un iesniegšanai kompetentai iestādei, jo nebūs atkārtoti jānorāda informācija, un jau iesniegtie dati būs pieejami citām iestādēm. Pieņemot, ka valsts iestādes ik gadu saņem ap ~30 000 pieprasījumu[[1]](#footnote-2) (no tiem 18 000 unikālu pieprasījumu) un, pieņemot, ka vidēji viena pieprasījuma iesnieguma sagatavošanai un iesniegšanai ārzemnieki patērē 1 stundu, tad Projekta sociālekonomiskais gadā ieguvums būs ~97 000 *euro*.

Ietaupījums aprēķināts, reizinot unikālo pieprasījumu skaitu (18 000 pieprasījumu[[2]](#footnote-3)) ar patērētā laika apjomu viena pieprasījuma sagatavošanai (1 stunda[[3]](#footnote-4)) un izsakot šo stundu skaitu kā šajā laikā neiegūtos ieņēmumus, stundu skaitu reizinot ar stundas izmaksu likmi (~5,43 EUR/stundā[[4]](#footnote-5)).

1. Administratīvā sloga samazinājums iedzīvotājiem, automatizēti reģistrējot, apskatot un mainot personas statusus.

Šobrīd valsts iestāžu datubāzēs eksistē aptuveni 650 000 iedzīvotāju, kuriem ir piešķirts īpašs statuss (vecuma pensijas saņēmēji, daudzbērnu ģimenes u.c. – skat. nod. “Personas statusi Fizisko personu reģistrā”). Pieņemot, ka ik gadu līdz 10% no iedzīvotājiem maina statusu, piemēram, sasniedzot pensionēšanās vecumu, un iedzīvotāji, pieprasot statusu apliecinošu dokumentāciju un iesniedzot to atlaižu saņemšanai vai citu priekšrocību izmantošanai, kopā gada laikā patērē 2,5 cilvēkstundas, tad ociālekonomiskais ieguvums no automatizētas personas statusa reģistrācijas, apskates un maiņas gadā būs ~ 760 000 *euro*.

Ietaupījums aprēķināts, reizinot noteiktu iedzīvotāju skaitu (56 000 personas[[5]](#footnote-6)) ar patērētā laika apjomu statusa apliecinājuma pieprasīšanai un apstrādei (2,5 stundas) un izsakot šo stundu skaitu kā šajā laikā neiegūtos ieņēmumus, stundu skaitu reizinot ar stundas izmaksu likmi (~5,43 EUR/stundā).

1. Izmaksu ietaupījums, kas rodas, samazinot papīra dokumentu apriti pieprasījumu nosūtīšanai un apstrādei PMLP.

Pēc iestāžu sniegtās informācijas ~155 000 ārzemnieku ir reģistrēti kādā no valsts informācijas sistēmām. Iestāžu prognozējamais reģistrējamo ārzemnieku pieprasījumu skaits gadā ir ap 30 000. Aptuveni 40% no pieprasījumiem ir atkārtoti, tāpēc unikālais pieprasījumu skaits ir ap 18 tūkst. Pieņemot, ka PMLP un iestāde, kas sagatavo pieprasījumu un saņem atbildi par personas iekļaušanu reģistrā, pieprasījumu izveidošanai, saņemšanai, reģistrēšanai, atbildes sagatavošanai, nodošanai izpildei un vizēšanai summāri patērē aptuveni 2 cilvēkstundas, tad paredzamais kopējais ieguvums gada laikā sastādīs ~195 000 *euro*.

Ietaupījums aprēķināts, reizinot unikālo pieprasījumu skaitu (18 000) ar patērēto laiku pieprasījuma apstrādei (2 stundas) un izsakot šo stundu skaitu kā šajā laikā neiegūtos ieņēmumus, stundu skaitu reizinot ar stundas likmi (5,43 EUR/stundā).

Projekta īstenošanas sociālekonomiskais ieguvums 10 gadu periodā sasniedz 10 520 000 *euro* un ir lielāks par 5 000 000 *euro* Projekta investīciju un ~449 953 *euro* uzturēšanas izmaksām 10 gadu periodā, kas kopā veido izmaksas 9 499 530 *euro* apmērā.

Vides aizsardzības un

reģionālās attīstības ministrs Kaspars Gerhards

Vīza:

Valsts sekretārs Rinalds Muciņš

11.05.2017. 8:19

1557

Vides aizsardzības un reģionālās attīstības ministrijas

Elektroniskās pārvaldes departamenta

Informācijas sistēmu arhitektūras nodaļas

vecākā konsultante

Vineta Brūvere

67026575,

vineta.bruvere@varam.gov.lv

Pilsonības un migrācijas lietu pārvaldes

Attīstības un starptautiskās sadarbības departamenta

Attīstības un projektu nodaļas vadītāja vietniece

Ilze Kristapsone

67219429,

ilze.kristapsone@pmlp.gov.lv

1. Konceptuālais ziņojums par fizisko personu reģistru (MK 2016.gada 11.augusta rīkojums Nr. 439). [↑](#footnote-ref-2)
2. PMLP provizoriskie aprēķini. Ņemot vērā, ka ārvalstnieks var būt vienlaicīgi vairāku iestāžu klients, piemēram, persona, kas nodibina uzņēmumu vai kļūst par uzņēmuma amatpersonu, var saņemt uzturēšanās dokumentu vai darba atļauju, iegādāties nekustamo īpašumu, kļūt par nodokļu maksātāju, kļūt par sociālās apdrošināšanas un ārstniecības pakalpojumu saņēmēju, reālais iestāžu gadā reģistrējamo personu skaits būs mazāks nekā šobrīd uzskaitītie 30 000, jo būs gadījumi, kad, vēršoties iestādē, persona jau būs reģistrēta kā citas iestādes klients. Tādēļ PMLP prognozē, ka aptuveni 60% (jeb 18 000) varētu būt unikālie, pirmreizējie pieprasījumi. [↑](#footnote-ref-3)
3. Pieņēmums par vidēji patērēto laiku viena pieprasījuma apstrādei. [↑](#footnote-ref-4)
4. Vidējā darba alga 869 EUR (saskaņā ar CSP datiem par vidējo darba samaksu valstī), kas dalīta ar 160 darba stundām mēnesī. [↑](#footnote-ref-5)
5. PMLP provizoriskais aprēķins, pieņemot, ka potenciālais kopējais iedzīvotāju skaits, kuri gada laikā mainīs statusu, sasniegs ne vairāk kā 10 %. Ņemot vērā to, ka statusu maiņas biežums gadā starp dažādiem statusiem būs atšķirīgs (piemēram, vecuma pensijas saņēmēja statuss varētu mainīties 10% iedzīvotāju, daudzbērnu ģimenes statuss ~ 4% vecāku, audžuvecāku statuss ~ 6% audžuvecāku, politiski represētā statuss ~ 5 % iedzīvotāju, u.tml.), tad, pēc PMLP aprēķiniem, iedzīvotāju skaits, kuriem gada laikā mainīsies statuss, varētu sasniegt 56 000 personas. [↑](#footnote-ref-6)